Прыемна, што, нягледзячы на сталы ўзрост, некаторыя з самадзейных артыстак фальклорнага ансамбля “Вячоркі” — менавіта з такой назвай выйшлі на сцэну ў 1974 годзе — знаходзіліся сярод ганаровых гасцей і актыўна падпявалі знаёмыя песні. Вядучыя ўспомнілі добрымі словамі і першага кіраўніка ансамбля, загадчыцу клуба шклозавода “Кастрычнік” Галіну Заварзіну, і баяніста Мікалая Баразну. Роўна 35 гадоў працягвае традыцыі распачатай папярэднікамі песеннай справы і выводзіць калектыў на новы ўзровень цяперашні мастацкі кіраўнік Джэма Рабава.